b'\n_START_ARTICLE_\nFrances Farmer\n_START_PARAGRAPH_\nFrances Elena Farmer (19. syyskuuta 1913, Seattle, Washington \xe2\x80\x93 1. elokuuta 1970, Indianapolis, Indiana) oli yhdysvaltalainen elokuvan\xc3\xa4yttelij\xc3\xa4.\n_START_SECTION_\nTeatteri- ja elokuvan\xc3\xa4yttelij\xc3\xa4n\xc3\xa4\n_START_PARAGRAPH_\nFarmer voitti vuonna 1931 kirjoituskilpailun ateistisella esseell\xc3\xa4\xc3\xa4n \xe2\x80\x9dGod Dies\xe2\x80\x9d. Farmer opiskeli n\xc3\xa4ytt\xc3\xa4m\xc3\xb6taidetta Washingtonin yliopistossa ja esiintyi sen n\xc3\xa4ytelmiss\xc3\xa4. Vuonna 1935 h\xc3\xa4n muutti New York Cityyn yritt\xc3\xa4en aloittaa uran teatterin\xc3\xa4yttelij\xc3\xa4n\xc3\xa4, mutta p\xc3\xa4\xc3\xa4tyi muuttamaan Hollywoodiin ja tekem\xc3\xa4\xc3\xa4n sopimuksen Paramount Pictures-studion kanssa. Ensimm\xc3\xa4iset merkitt\xc3\xa4v\xc3\xa4t roolinsa Farmer sai vuoden 1936 elokuvissa L\xc3\xa4nnen villi rytmi ja Tukkikuningas. Farmer ei kuitenkaan ollut tyytyv\xc3\xa4inen uraansa, eik\xc3\xa4 pit\xc3\xa4nyt studionsa tavasta antaa h\xc3\xa4nelle rooleja elokuvissa h\xc3\xa4nen ulkon\xc3\xa4k\xc3\xb6ns\xc3\xa4 perusteella. Farmer my\xc3\xb6s kielt\xc3\xa4ytyi t\xc3\xa4ysin yksityisel\xc3\xa4m\xc3\xa4ns\xc3\xa4 tuomisesta julkisuuteen._NEWLINE_Koska Farmer halusi n\xc3\xa4ytell\xc3\xa4 vakavammissa rooleissa, h\xc3\xa4n j\xc3\xa4tti elokuvat vuonna 1937 esiinty\xc3\xa4kseen Clifford Odetsin n\xc3\xa4ytelm\xc3\xa4ss\xc3\xa4 Golden Boy. Farmer palasi kuitenkin Hollywoodiin sopien Paramount Picturesin kanssa kuvaavansa elokuvia kolme kuukautta joka vuosi ja lopun ajasta n\xc3\xa4yttelev\xc3\xa4ns\xc3\xa4 teatterissa.\n_START_SECTION_\nVaikeudet\n_START_PARAGRAPH_\nFarmerin ura alkoi sopimuksen saamisesta huolimatta menn\xc3\xa4 huonommin h\xc3\xa4nen temperamenttinsa ja alkoholisminsa takia. Farmer j\xc3\xa4tti teatterin vuonna 1940, ja Paramount irtisanoi h\xc3\xa4net vuonna 1942. Samana vuonna Farmer pid\xc3\xa4tettiin pimennysalueella ajamisesta valot p\xc3\xa4\xc3\xa4ll\xc3\xa4, josta h\xc3\xa4n joutui maksamaan sakkoja ja sai ehdonalaista vankeutta. Vuonna 1943 h\xc3\xa4net pid\xc3\xa4tettiin uudestaan, kun er\xc3\xa4\xc3\xa4n Farmerin elokuvan kampaaja teki rikosilmoituksen Farmerista. Kampaajan mukaan Farmer oli ly\xc3\xb6nyt h\xc3\xa4nt\xc3\xa4. Farmer pid\xc3\xa4tettiin Knickerbocker-hotellista, eik\xc3\xa4 h\xc3\xa4n antautunut rauhallisesti. Farmer ei rauhoittunut my\xc3\xb6sk\xc3\xa4\xc3\xa4n oikeudenk\xc3\xa4yntins\xc3\xa4 aikana, vaan muun muassa l\xc3\xb6i kahta poliisia ja yritti juosta puhelinkopille soittaakseen asianajajalleen. Poliisien viedess\xc3\xa4 h\xc3\xa4nt\xc3\xa4 pois Farmer huudahti: Have you ever had a broken heart? (Onko teid\xc3\xa4n syd\xc3\xa4menne koskaan s\xc3\xa4rkynyt?)._NEWLINE_Farmer tuomittiin 180 p\xc3\xa4iv\xc3\xa4ksi vankeuteen, mutta joutui L. A. General Hospital -sairaalaan. H\xc3\xa4nell\xc3\xa4 diagnosoitiin maanis-depressiivinen psykoosi (nykyiselt\xc3\xa4 nimelt\xc3\xa4\xc3\xa4n kaksisuuntainen mielialah\xc3\xa4iri\xc3\xb6), paranoidinen skitsofrenia, jakautunut persoonallisuus ja masennus. Hoitona oli kivuliaita insuliinishokkeja eli insuliinin yliannostuksia. Farmer palasi \xc3\xa4itins\xc3\xa4 luokse syyskuussa 1943, mutta he riiteliv\xc3\xa4t koko ajan, joten \xc3\xa4iti toimitti tytt\xc3\xa4ren uudelleen sairaalaan. Syyksi mielenterveysongelmien puhkeamiseen l\xc3\xa4\xc3\xa4k\xc3\xa4rit arvelivat aviollisia ongelmia. Farmer sai s\xc3\xa4hk\xc3\xb6hoitoa. H\xc3\xa4n p\xc3\xa4\xc3\xa4si pois, mutta joutui pid\xc3\xa4tetyksi irtolaisuudesta, eli kodittomuudesta ja ty\xc3\xb6tt\xc3\xb6myydest\xc3\xa4, koska oli rahattomana yritt\xc3\xa4nyt pestautua hedelm\xc3\xa4npoimijaksi. Farmer sai sakkoja, mutta ei ottanut vastaan esimerkiksi Hollywoodista tarjottua apua. H\xc3\xa4net palautettiin vanhemmilleen, jotka toimittivat h\xc3\xa4net taas mielisairaalaan, t\xc3\xa4ll\xc3\xa4 kertaa Western State Hospitaliin. Sielt\xc3\xa4 h\xc3\xa4n ei p\xc3\xa4\xc3\xa4ssyt ulos kuin vasta viiden vuoden kuluttua. Sairaala oli liian t\xc3\xa4yteen ahdettu, vanhanaikainen ja rapistunut, ja henkil\xc3\xb6kunnasta oli huutava pula, sill\xc3\xa4 vain 15 koulutettua hoitajaa apulaisineen hoitivat 2700 potilasta. Hoitajapulan takia potilaat pakotettiin menem\xc3\xa4\xc3\xa4n nukkumaan jo kello 16 ja pysym\xc3\xa4\xc3\xa4n levossa 12 tuntia.\n_START_SECTION_\nPaluu\n_START_PARAGRAPH_\nFarmer yritti tehd\xc3\xa4 paluun viihdemaailmaan 1950- ja 1960-luvulla suurimmaksi osaksi televisioty\xc3\xb6ll\xc3\xa4. H\xc3\xa4nen viimeiseksi elokuvakseen j\xc3\xa4i The Party Crashers vuonna 1958. 1960-luvun alussa h\xc3\xa4nell\xc3\xa4 oli oma televisioshow Frances Farmer Presents, joka toi h\xc3\xa4nelle jonkin verran suosiota._NEWLINE_Frances Farmer kuoli sy\xc3\xb6p\xc3\xa4\xc3\xa4n 1. elokuuta 1970._NEWLINE_Graeme Clifford ohjasi elokuvan Frances Frances Farmerin el\xc3\xa4m\xc3\xa4st\xc3\xa4 vuonna 1982. Farmeria n\xc3\xa4ytteli Jessica Lange, joka sai roolistaan Oscar-ehdokkuuden.'